Posspaarbank gereed om as staatsbank te ontluik(Foto: Maroela Media) Die nederige Posspaarbank, oftewel die Postbank, maak gereed om ŉ volwaardige staatsbank te word. Dit blyk uit voorleggings wat Woensdag aan die parlement se staande komitee oor openbare ondernemings en kommunikasie gemaak is. Die ANC het by sy vorige nasionale konferensie in 2017 besluit ŉ staatsbank moet gestig word, en die Posspaarbank is besig met ŉ aansoek om as volwaardige bank geregistreer te word, met die klem op inklusiwiteit. Die bank se onmiddellike doelwitte sluit in om die hoeveelheid spaargeld wat daar belê word te vermeerder, ŉ veilige finansieringsomgewing te skep en die finansiële geletterdheid van sy kliënte te verbeter. Daar is tans 2 112 takke van die Posspaarbank landwyd, waarvan 311 in die Oos-Kaap, 310 in Gauteng, 279 in die Wes-Kaap, 255 in Limpopo, 206 in Noordwes, 205 in Mpumalanga, 200 in KwaZulu-Natal, 136 in die Vrystaat en 130 in die Noord-Kaap. Die koronavirus het die Posspaarbank wel negatief getref, veral omdat dit sy risikoprofiel verswak het aangesien soveel kliënte hul werk verloor het. Personeel was ook minder produktief terwyl bykomende IT-koste aangegaan moes word sodat personeel van die huis af kon werk. Die bank is wel baie likied, hoewel die afname in omset van 18% tydens die staat van inperking ŉ daling van R311 miljoen aan inkomste beteken. Vir die finansiële jaar word ŉ algehele afname van 13% in inkomste voorsien, wat deels aan ŉ toename van 3% in personeelkoste toegeskryf kan word, en deels daaraan dat die Posspaarbank vanjaar vir die eerste keer afsonderlik belasting betaal het. Die bank verwag dat hy nog twee jaar lank insinkings sal beleef, hoewel sy positiewe kontantvloei en die uitbreiding van sy bankdienste beteken hy is gereed vir groei.